Литературен свят » Л » Луиз Мишел
Луиз Мишел (Louise Michel) френска революционерка, учителка, писателка, поетеса, е родена на 29.05.1830 г. във Вронкур. От 1856 г. преподава в парижки училища. Посещава революционни кръжоци, била е тясно свързана с бланкистите. Участва във въстанията от 31 октомври 1870 и 22 януари 1871 г. срещу «Правителството на националната отбрана». Участва активно в Парижката Комуна (1871), на барикадите на която получава прозвището «Червената дева на Монмартр». След падането на Комуната е арестувана и съдена от военен съд. В 1873 г. е заточена в Нова Каледония; в град Нумеа отваря училище. Подкрепя местното племе канаки, опитва се да ги образова и обучи, взема тяхната страна по време на въстанието от 1878 г. След амнистията от 1880 г. се връща в родината си и участва в работническото движение. Пропагандира идеите на анархизма, привърженичка на Кропоткин и Бакунин. През 1883 г. отново е арестувана за участие в демонстрация на парижките безработни, през 1886 г. е амнистирана. През 1890-1895 г. живее в емиграция в Лондон. В последните години от живота си се интересува от руското революционно движение; приветства започналата в Руската империя революция. Умира на 09.01.1905 г. в Марсилия.
ИЗ „ПОБЕДЕНАТА РЕВОЛЮЦИЯ”/ превод: Пенчо Симов/ брой 84 май 2016